Nuwe wending in staat se kooptransaksie met swart huurderboer(Argieffoto: Jed Owen/Unsplash.com) Die departement van landelike ontwikkeling en grondhervorming het oënskynlik ingestem om die plaas waarop ŉ swart huurderboer al jare lank boer, aan hom te verkoop – maar net die helfte daarvan. Die hooggeregshof in Pretoria het vroeër vanjaar bevind die departement moet die stuk grond van sowat 3 000 ha waarop David Rakgase al dekades lank boer, aan hom verkoop. Rakgase, ŉ suksesvolle boer, huur die plaas Nooitgedacth by die staat en het ingevolge ŉ nou opgeskorte landbou-ontwikkelingsprogram jare gelede al toestemming gekry om die plaas te koop. Hy het die hof genader nadat dit aan die lig gekom het dat die regering nie meer die grond wil verkoop nie, maar hom eerder ŉ verdere 30 jaar-huurooreenkoms aangebied het. In ŉ waterskeidingsaak het die hooggeregshof in sy guns beslis. Ten spyte van die hofbevel dat die departement die plaas binne ŉ spesifieke tyd aan hom moet verkoop, sloer die proses steeds. “Dit het die departement byna twee maande geneem om ŉ aanbod aan mnr. Rakgase ná die hofbeslissing te maak en nou blyk dit dat die regering net aangebied het om die helfte van die plaas aan hom te verkoop,” het Annette Steyn, die DA se woordvoerder oor landbou, gesê. “Die departement probeer mnr. Rakgase ŉ rat voor die oë draai en het duidelik geen voorneme om aan die hofbevel te voldoen en die hele Nooitgedacht-plaas aan dié verdienstelike opkomende boer te verkoop nie.” Die DA het gesê grondhervorming is ŉ morele verpligting en ŉ emosionele kwessie. Die party sê grondhervorming moet arm Suid-Afrikaners, wat voorheen van grondeienaarskap ontneem is, deur die beleid bevoordeel, maar dat die ANC dié beginsel verontagsaam. Maroela Media het navrae oor die kwessie aan die departement gerig en wag op terugvoer.